REGULAMENTUL (CE) NR. 457/2007 AL PARLAMENTULUI EUROPEAN ŞI AL CONSILIULUI
din 25 aprilie 2007
de modificare a Regulamentului (CE) nr. 417/2002 privind accelerarea introducerii cerințelor referitoare la coca dublă sau a unor standarde de proiectare echivalente pentru petrolierele cu cocă simplă
(Text cu relevanţă pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 80 alineatul (2),
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (2),
întrucât:
(1)
Regulamentul (CE) nr. 417/2002 (3) prevede introducerea accelerată a cerințelor referitoare la coca dublă sau a unor standarde de proiectare echivalente pentru petrolierele cu cocă simplă, prevăzute în Convenția internațională din 1973 pentru prevenirea poluării de către nave, astfel cum a fost modificată prin Protocolul din 1978 referitor la aceasta („MARPOL 73/78”) în vederea reducerii riscului poluării accidentale cu hidrocarburi în apele europene.
(2)
Regulamentul (CE) nr. 417/2002 a introdus măsuri de interzicere a transportului de petrol greu în petrolierele cu cocă simplă care părăsesc porturile Uniunii Europene sau se îndreaptă spre acestea.
(3)
În urma măsurilor luate de statele membre și de Comisie în cadrul Organizației Maritime Internaționale (OMI), această interdicție a fost impusă la nivel internațional printr-o modificare a anexei I la MARPOL 73/78.
(4)
Alineatele (5), (6) și (7) ale Regulii 13H din anexa I la MARPOL 73/78 privind interdicția transportului de petrol greu în petroliere cu cocă simplă prevede posibilitatea derogărilor de la aplicarea anumitor prevederi ale Regulii 13H. Declarația președinției italiene a Consiliului European în numele Uniunii Europene, înregistrată în raportul oficial al Comitetului de protecție a mediului marin (CPMM 50) al OMI, exprimă un angajament politic de a se abține să recurgă la aceste derogări.
(5)
În conformitate cu Regulamentul (CE) nr. 417/2002, o navă ce arborează pavilionul unui stat membru poate aplica derogările de la Regula 13H în cazul în care operează în afara porturilor sau a terminalelor marine sub jurisdicția unui stat membru, respectând în același timp Regulamentul (CE) nr. 417/2002.
(6)
Regulamentul (CE) nr. 417/2002 ar trebui modificat în consecință,
ADOPTĂ PREZENTUL REGULAMENT:
Articolul 1
Articolul 4 alineatul (3) din Regulamentul (CE) nr. 417/2002 se înlocuiește cu următorul text:
„(3) Niciunui petrolier care transportă petrol greu nu i se permite să arboreze pavilionul unui stat membru, cu excepția cazului în care o astfel de navă-tanc este un petrolier cu cocă dublă.
Niciunui petrolier care transportă petrol greu, indiferent de pavilion, nu i se acordă dreptul de a intra sau ieși din porturi sau terminale marine, nici de a ancora în zone aflate sub jurisdicția statelor membre, cu excepția cazului în care o astfel de navă-tanc este un petrolier cu cocă dublă.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasburg, 25 aprilie 2007.